钦定古今图书集成/明伦汇编/氏族典/第393卷 > 李纲
## 钦定古今图书集成/明伦汇编/氏族典/第393卷 > 李纲

按《宋史李纲传》：“纲字伯纪，邵武人，自其祖始居无锡。
父夔，终龙图阁待制。纲登政和二年进士第，积官至
监察御史。宣和七年，为太常少卿。时金人渝盟，边报
狎至，诏皇太子为开封牧，令侍从各具所见以闻。纲
刺臂上血疏云：‘若假皇太子以位号，使为陛下收将
士心，以死捍敌，天下可保’。”疏上，内禅之议乃决。钦宗
即位，除兵部侍郎。靖康元年，金将斡离不兵渡河，徽
宗东幸，宰执请上暂避敌锋。纲曰：“今日之计，当整军
马，固结民心，相与坚守，以待勤王之师。”乃以纲为东
京留守。纲治守战之具，不数日而毕。敌兵攻城，纲身
督战，募壮士缒城而下，斩酋长十馀人，杀其众数千。
金人知有备，又闻上已内禅，乃退，求遣大臣至军中
议和。上遣李棁往，棁还报，以皇弟康王少保张邦昌
为质。时朝廷日输金币，而金人需求不已，日肆屠掠，
四方勤王之师渐有至者。纲奏言：“金人贪婪无厌，其
势非用师不可。若扼河津，绝饟道，坚壁勿战，俟其食
尽北归，半渡而击之，此必胜之计也。”上深以为然，约
日举事。姚平仲勇而寡谋，先期率步骑万人夜斫敌
营，欲生擒斡离不，取康王以归。夜半，中使传旨谕纲
援之。纲率诸将旦出与金人战，以神臂弓射金人，却
之。平仲竟以袭敌营不克，亡去。金使来，宰相李邦彦
语之曰：“用兵乃李纲、姚平仲，非朝廷意。”遂罢纲，以蔡
懋代之。太学生陈东等诣阙上书，明纲无罪，军民不
期而集者数十万。帝亟召纲，复为尚书右丞，充京城
四壁守御使。纲下令能杀敌者厚赏，众奋跃，金人惧，
乃退师。未几，以纲专主战议，丧师费财，责授保静军
节度副使，建昌军安置。金兵再至，上悟《和议》之非，除
纲资政殿学土，领开封府事。纲被命率湖南勤王之
师入援，未至而都城失守。先是，康王至北军，为金人所惮，求遣肃王代之。至是，康王开大元帅府，承制复
纲故官。高宗即位，拜尚书右仆射兼中书侍郎。纲荐
张所、傅亮，上以所为河北招抚使，亮为河东经制副
使。开封守阙，纲以留守非宗泽不可，力荐之。立《军法》，
凡军政申明改更者数十条。又请以《车制》颁京东、西
制造而教阅之。又奏造战舰，募水军，及询访诸路武
臣材略可任者以备用。又进三疏：曰募兵，曰买马，曰
募民，出财以助兵费。又乞省冗员，节浮费。是时，四方
溃兵为盗者十馀万人，攻劫山东、淮南、襄汉之间，纲
命将悉讨平之。未几，有诏幸东南避敌，纲曰：“国之存
亡于是分，吾当以去就争之。”初，纲所言，无不容纳，至
是常留中不报。已而迁纲门下侍郎，纲遂求去，有旨，
纲落职居鄂州。自纲罢，招抚、经制二司皆废，车驾遂
东幸，两河郡县相继沦陷，凡纲所规画军民之政，一
切废罢。金人攻京东、西，残毁关辅，而中原盗贼蜂起。
绍兴二年，除观文殿学士、湖广宣抚使兼知潭州。是
时，荆湖、江、湘之间，流民溃卒聚为盗贼，不可胜计，纲
悉荡平之。九年，除知潭州、荆湖南路安抚大使。纲具
奏力辞，诏允其请。次年薨，赠少师，官其亲族十人。纲
负天下之望，以一身用舍为社稷生民安危，每宋使
至燕山，必问李纲、赵鼎安否，其为远人畏服如此。